ธนาธร จึงรุ่งเรืองกิจ

ธนาธร จึงรุ่งเรืองกิจ (ชื่อเล่น: เอก) เกิดเมื่อวันที่ 25 พฤศจิกายน พ.ศ. 2521 เป็นนักการเมืองชาวไทย ปัจจุบันดำรงตำแหน่งหัวหน้าพรรคอนาคตใหม่ อดีตรองประธานกรรมการบริหารกลุ่มบริษัทไทยซัมมิท

ในขณะที่ประสบความเร็จเป็นอย่างมากด้านธุรกิจทั้งในระดับประเทศและระดับนานาชาติ เขาได้ตัดสินใจวางมืออย่างสิ้นเชิงจาก หนึ่งในผู้ผลิตและส่งออกชิ้นส่วนยานยนต์รายใหญ่ที่สุดของประเทศไทย ซึ่งเขาอยู่ในตำแหน่งรองประธานกรรมการบริหารมาตั้งแต่ปีพ.ศ. 2545

นายธนาธร จึงรุ่งเรืองกิจ ก้าวเข้าสู่เวทีการเมืองเมื่อปีพ.ศ. 2561 โดยเขาเป็นหนึ่งในผู้ร่วมก่อตั้งพรรคอนาคตใหม่ ร่วมกับ รศ.ดร.ปิยบุตร แสงกนกกุล อดีตอาจารย์ประจำคณะนิติศาสตร์ มหาวิทยาลัยธรรมศาสตร์ และผู้ร่วมจดจัดตั้งอีก 24 คน ยื่นจดแจ้งชื่อจัดตั้งพรรคต่อคณะกรรมการการเลือกตั้ง เมื่อวันที่ 15 มีนาคม 2561 และต่อมาได้รับเลือกจากที่ประชุมใหญ่ผู้จดจัดตั้งพรรค ให้ดำรงตำแหน่งหัวหน้าพรรค เมื่อวันที่ 27 พฤษภาคม ปีเดียวกัน

นายธนาธร จึงรุ่งเรืองกิจ เกิดเมื่อวันที่ 25 พฤศจิกายน พ.ศ. 2521 เขาเกิดและเติบโตที่กรุงเทพมหานคร เป็นบุตรคนที่ 2 ในจำนวนพี่น้องทั้งหมด 5 คน ของนายพัฒนา กับ นางสมพร จึงรุ่งเรืองกิจ มารดาเป็นประธานบริหารของกลุ่มบริษัทไทยซัมมิท โดยรับสืบทอดตำแหน่งนี้จากสามี นายพัฒนา จึงรุ่งเรืองกิจ (ถึงแก่กรรม พ.ศ. 2545) บิดาของธนาธร และเป็นผู้ก่อตั้งกลุ่มบริษัทไทยซัมมิท

นายธนาธร จึงรุ่งเรืองกิจ เปิดเผยบนเวทีประชุมใหญ่ผู้จดจัดตั้งพรรคอนาคตใหม่ว่า เขาเริ่มทำงานครั้งแรกช่วงปิดเทอมชั้นประถมศึกษาปีที่ 3 พ่อและแม่ส่งเขาไปนั่งนับชิ้นส่วนเหล็กในโรงงาน ได้รับค่าแรงวันละ 30 บาทเท่านั้น ขณะที่พี่สาวคนโตต้องฝึกฝนงานส่วนออฟฟิศในโรงงาน ช่วงวัยรุ่นธนาธรเคยทำงานรับจ้างเป็นพนักงานล้างจานเต็มเวลาในร้านอาหารที่สหรัฐอเมริกา

เขามีศักดิ์เป็นหลานอาของสุริยะ จึงรุ่งเรืองกิจ อดีตรองนายกรัฐมนตรี รัฐมนตรีว่าการกระทรวงอุตสาหกรรม ธนาธรและสุริยะให้สัมภาษณ์หลายครั้งว่าทั้งสองมีความเห็นทางการเมืองต่างกันตั้งแต่สมัยธนาธรยังเป็นนักศึกษา เพราะนายธนาธรไม่เห็นด้วยกับโครงการท่อส่งก๊าซไทย-มาเลย์ เป็นอย่างมากเพราะจะทำให้ประเทศไทยเสียผลประโยชน์อย่างมหาศาล นำไปสู่ความขัดแย้งกับนายสุริยะ จึงรุ่งเรืองกิจ อาแท้ๆ ของเขาเอง ซึ่งดำรงตำแหน่งรัฐมนตรีว่าการกระทรวงอุตสาหกรรมของรัฐบาลทักษิณ ชินวัตรในเวลานั้น

ในเดือนสิงหาคม พ.ศ. 2561 เกือบ 20 ปีหลังความกระทบกระทั่งระหว่างกันครั้งนั้นของอา-หลาน นายสุริยะได้ประกาศเข้าร่วมกับพรรคพลังประชารัฐ ซึ่งเป็นขั้วตรงข้ามกับพรรคอนาคตใหม่ที่นายธนาธรเป็นดำรงตั้งแหน่งหัวหน้าพรรค สุริยะกล่าวถึงธนาธรในการให้สัมภาษณ์ว่า “ถ้าคุณพ่อเขาไม่เสีย ทุกวันนี้เขาคงไปเดินสายเอ็นจีโอ สมัยที่เขายังเรียนอยู่ บางที CNN ออกข่าวเรื่องการต่อต้านอะไร คุณจะได้เห็นธนาธรโผล่ไปหมดแหละครับ ต่างประเทศก็ด้วย เพราะจริงๆ เขาอยากจะเห็นโลกที่สมบูรณ์แบบ”

นายธนาธร จึงรุ่งเรืองกิจ จบการศึกษาระดับประถมศึกษาจากโรงเรียนเซนต์ดอมินิก มัธยมจากโรงเรียนเตรียมอุดมศึกษา และเข้าศึกษาต่อใน ภาควิชาวิศวกรรมเครื่องกล หลักสูตรวิศวกรรมศาสตรบัณฑิตสองสถาบัน (หลักสูตรนานาชาติ); Twinning Engineering Programmes (TEP) คณะวิศวกรรมศาสตร์ มหาวิทยาลัยธรรมศาสตร์ และ มหาวิทยาลัยนอตทิงแฮม ประเทศอังกฤษ ขณะเรียนปริญญาตรีเขาเริ่มสนใจการทำกิจกรรมของนักศึกษา และร่วมทำกิจกรรมต่างๆ กับเพื่อนในสถาบันเดียวกันและต่างสถาบันเรื่อยมา จนกระทั่งในปี พ.ศ. 2542 นายธนาธรได้รับเลือกเป็นอุปนายก องค์การนักศึกษามหาวิทยาลัยธรรมศาสตร์ (อมธ.) และในปี พ.ศ. 2543 ได้รับเลือกเป็นรองเลขาธิการสหพันธ์นิสิตนักศึกษาแห่งประเทศไทย (สนนท.)

ด้วยความสนใจในบ้านเมืองรวมทั้งแนวคิดและทฤษฎีทางเศรษฐศาสตร์ นายธนาธรจึงตัดสินใจศึกษาต่อในระดับปริญญาโท สาขาเศรษฐศาสตร์การเมือง ที่จุฬาลงกรณ์มหาวิทยาลัย เขาทำวิทยานิพนธ์เรื่อง "ลักษณะการสะสมทุนของชนชั้นนำทางธุรกิจระหว่างปี พ.ศ. 2516–2540" ต่อมาวิทยานิพนธ์นี้ถูกจุฬาลงกรณ์มหาวิทยาลัยระงับการเผยแพร่สู่สาธารณะซึ่งเป็นการริดรอนสิทธิในการแสดงความคิดเห็นโดยมหาวิทยาลัยควรเป็นที่สนับสนุนเรื่องเหล่านี้มากที่สุด นอกจากสนใจในการเมืองและเศรษฐกิจแล้ว นายธนาธรยังได้ศึกษาต่อในระดับปริญญาโทใบที่ 2 สาขาการเงินระหว่างประเทศ ที่โรงเรียนธุรกิจสเติร์น มหาวิทยาลัยนิวยอร์ก (NYU) ประเทศสหรัฐอเมริกา และยังได้ศึกษาต่อปริญญาโทใบที่ 3 สาขากฎหมายธุรกิจระหว่างประเทศ ที่มหาวิทยาลัยซังคท์กัลเลิน ประเทศสวิตเซอร์แลนด์ ด้วย

ระหว่างที่เรียนอยู่ ณ มหาวิทยาลัยธรรมศาสตร์ นายธนาธรได้เข้าร่วมเรียกร้องสิทธิเพื่อปกป้องสิทธิมนุษยชน เรียกร้องความเป็นธรรม และยืนหยัดเพื่อความถูกต้องกับผู้คนหลากหลายกลุ่มในหลายสถานการณ์ ในปีพ.ศ. 2543 ขณะร่วมเรียกร้องสิทธิกับกลุ่มสมัชชาคนจน เขายืนปกป้องชาวบ้านสมัชชาคนจนตอนที่ปะทะกับเจ้าหน้าที่ตำรวจหน้าทำเนียบรัฐบาลสมัยนายกรัฐมนตรีชวน หลีกภัย จนตัวเองได้รับบาดเจ็บสาหัส เมื่อขึ้นชั้นปีที่ 3 นายธนาธรไปศึกษาต่อที่มหาวิทยาลัยนอตทิงแฮม ประเทศอังกฤษ เขาเริ่มศึกษาทฤษฎีของคาร์ล มากซ์ และวลาดีมีร์ เลนิน เขาได้เข้าร่วมกลุ่ม Socialist Worker Student Society ซึ่งเป็นองค์กรจัดตั้งระดับนักศึกษาในอังกฤษ หลังจากธนาธรสำเร็จการศึกษาปริญญาตรีจาก คณะวิศวกรรมศาสตร์ หลักสูตรนานาชาติ มหาวิทยาลัยธรรมศาสตร์ และ ภาควิชาวิศวกรรมเครื่องกล มหาวิทยาลัยนอตติงแฮม เขาได้กลับมาทำงานกับองค์การนอกภาครัฐในประเทศไทยได้ราวครึ่งปี ต่อมาบิดาของเขาเสียชีวิตจากโรงมะเร็งในปี พ.ศ. 2545 ธนาธรวัย 23 ปี ในฐานะลูกชายคนโตของครอบครัวจึงรุ่งเรืองกิจซึ่งเป็นครอบครัวคนจีน เขาจึงจำเป็นต้องกลับมารับช่วงการบริหารธุรกิจต่อจากบิดาอย่างไม่ค่อยเต็มใจ ทั้งที่เขาอยากทำงานกับองค์กรภาคประชาสังคมที่ทำงานเพื่อสังคมและประชาชนมากกว่า

หลังเรียนจบนายธนาธรเกือบจะได้เดินทางไปเริ่มทำงานด้านการพัฒนาเยาวชนขององค์การสหประชาชาติที่ประเทศแอลจีเรียอยู่แล้ว แต่แม่ของเขาโทรศัพท์มาแจ้งอาการป่วยหนักของพ่อซึ่งกำลังจะเข้ารับการผ่าตัดใหญ่เสียก่อน แผนชีวิตที่วางไว้ทั้งหมดพลิกกลับไปอีกขั้วหลังการจากไปของนายพัฒนา จึงรุ่งเรืองกิจ จากที่ไม่เคยคิดและไม่เคยสนใจจะเป็นนักธุรกิจมาก่อนเลยในชีวิต ธนาธรกลับต้องเข้ารับตำแหน่งรองประธานกรรมการบริหารกลุ่มบริษัทไทยซัมมิททันทีด้วยอายุเพียง 23 ปีในขณะนั้น

ตั้งแต่ที่ธนาธรเริ่มเข้าไปบริหารธุรกิจ กลุ่มบริษัทไทยซัมมิทได้เติบโตขึ้นอย่างมากจากการมีรายได้ 16,000 ล้านบาท จนมีรายได้ 80,000 ล้านบาท เขาทำให้ธุรกิจครอบครัวกลายเป็นกลุ่มบริษัทระดับโลกที่มีโรงงานผลิตใน 7 ประเทศยักษ์ใหญ่ทั่วโลก รวมจำนวนพนักงานมากถึงราว 16,000 คน

ข้อตกลงทางธุรกิจที่สำคัญ เช่นกรณีที่เกิดขึ้นในปีพ.ศ. 2548 เมื่อธนาธรได้ดีลเป็นผู้ผลิตตัวถังรถยนต์ให้บริษัทเทสลา (Tesla) บริษัทสัญชาติอเมริกัน มีความเชี่ยวชาญในเรื่องของรถยนต์ไฟฟ้า เป็นจำนวนถึง 500,000 คันต่อปี ข้อตกลงนี้ได้สร้างสถิติใหม่ให้กับยอดขายต่อรายของไทยซัมมิท ซึ่งพุ่งขึ้นไปถึง 7,900 ล้านบาท คิดเป็นผลกำไร 5,980 ล้านบาท และด้วยข้อตกลงซื้อขายนี้เอง ที่ได้ทำให้กลุ่มบริษัทไทยซัมมิทขยายฐานการผลิตกว้างไกลออกไปอีก ด้วยการเปิดโรงงานในสหรัฐอเมริกา และพอถึงปี 2552 ไทยซัมมิทโดยการนำของนายธนาธรก็ได้ตัดสินใจซื้อ โอกิฮาระ (Ogihara) บริษัทสัญชาติญี่ปุ่นผู้ผลิตแบบพิมพ์ชิ้นส่วนยานยนต์ที่ใหญ่ที่สุดในโลก ซึ่งกำลังประสบภาวะวิกฤตทางการเงินอย่างหนักในขณะนั้น แต่ด้วยการเข้าไปบริหารจัดการเต็มรูปแบบภายใต้การนำของนายธนาธร โอกิฮาระก็ผ่านพ้นวิกฤต และกลับมามีผลประกอบการที่มั่นคง เลี้ยงตัวเองได้และมีกำไรในที่สุด

นอกจากธุรกิจที่ดำเนินไปด้วยดี ธนาธรยังได้รับตำแหน่งประธานสภาอุตสาหกรรมแห่งประเทศไทยติดต่อกัน 2 วาระ ตั้งแต่ปีพ.ศ. 2551 - 2555 และเขายังเป็นคนที่อายุน้อยที่สุดที่ได้รับเลือกให้เป็นเลขาธิการสมาคมผู้ผลิตชิ้นส่วนยานยนต์ไทย ระหว่างปีพ.ศ. 2550 - 2553 ธนาธรยังมีรายชื่ออยู่ในบอร์ดพัฒนากลุ่มอุตสาหกรรม ของสำนักงานพัฒนาวิทยาศาสตร์และเทคโนโลยีแห่งชาติอีกด้วย

ในเดือนพฤษภาคม พ.ศ. 2561 หลังจากอยู่ในตำแหน่งรองประธานกรรมการบริหาร กลุ่มบริษัทไทยซัมมิทมาเป็นเวลา 16 ปีเต็ม ธนาธรประกาศลาออกอย่างเป็นทางการเพื่อทำงานทางการเมืองภายใต้บทบาทหัวหน้าพรรคอนาคตใหม่คนแรก

ในวันที่ 15 มีนาคม 2561 นายธนาธร จึงรุ่งเรืองกิจ และ รศ.ดร.ปิยบุตร แสงกนกกุล อาจารย์คณะนิติศาสตร์ มหาวิทยาลัยธรรมศาสตร์ ผู้เชี่ยวชาญกฎหมายรัฐธรรมนูญ เพื่อนมหาวิทยาลัยรุ่นราวคราวเดียวกันและผู้สนับสนุนจำนวน 24 คน ได้ยื่นขอจดทะเบียนพรรคการเมืองภายใต้ชื่อ พรรคอนาคตใหม่ (ภาษาอังกฤษ: Future Forward Party) https://futureforwardparty.org/ ต่อคณะกรรมการการเลือกตั้ง หรือ กกต. และต่อมานายธนาธรก็ได้รับเลือกด้วยคะแนนเป็นเอกฉันท์จากที่ประชุมใหญ่ผู้จดจัดตั้งพรรคเมื่อวันที่ 27 พฤษภาคม 2561 ให้ดำรงตำแหน่งหัวหน้าพรรคคนแรก โดยที่ประชุมเห็นชอบ 473 เสียง โดยตำแหน่งหัวหน้าพรรคดังกล่าวจะมีวาระตามข้อกำหนดของพรรค 4 ปี ในขณะที่ รศ.ดร.ปิยบุตร แสงกนกกุล ได้รับเลือกเป็นเลขาธิการพรรคคนแรก

นายธนาธร จึงรุ่งเรืองกิจ ประกาศเจตนารมณ์ของพรรคที่จะนำประเทศไทยออกจากความขัดแย้งระหว่าง2แนวความคิดที่เห็นต่างจนเกิดความรุนแรง ยุติระบอบรัฐประหาร กลับคืนสู่ระบอบรัฐสภา สร้างประชาธิปไตยและสิทธิมนุษยชนให้มั่นคงในสังคมไทย จัดการกระจายอำนาจออกจากรัฐราชการรวมศูนย์สู่ท้องถิ่นในทุกมิติ รวมทั้งร่างรัฐธรรมนูญขึ้นใหม่โดยประชาชนต้องมีส่วนร่วมอย่างแท้จริง และทำให้การเมืองเป็นไปในรูปแบบที่สร้างสรรค์

นายธนาธร ให้สัมภาษณ์สื่อว่า เขาตั้งใจจะทำงานการเมืองเต็มตัวจากนี้ไป และแม้พรรคอนาคตใหม่จะไม่ได้รับชัยชนะในการเลือกตั้งสมาชิกสภาผู้แทนราษฎรที่คาดว่าจะเกิดขึ้นในปีพ.ศ. 2562 เขาก็จะไม่หวนกลับไปเป็นนักธุรกิจอีก

สื่อต่างประเทศหลายสำนักมักจะเปรียบเทียบ ธนาธรกับนายกรัฐมนตรีแคนาดา จัสติน ทรูโด ด้วยความที่ทั้งคู่มีพื้นฐานของการเป็นนักธุรกิจ เป็นคนรุ่นใหม่ และมีมุมมองทางการเมืองใกล้เคียงกัน

เมื่อวันที่ 23 สิงหาคม พ.ศ. 2561 ตำรวจได้ออกหมายเรียกนายธนาธร ให้เดินทางมารับทราบข้อกล่าวหาตามความผิด พรบ.คอมพิวเตอร์ หลังจากที่หนึ่งในสมาชิกของคณะรักษาความสงบแห่งชาติ (คสช.) ที่มาจากการรัฐประหารยึดอำนาจซึ่งเป็นการกระทำที่ผิดต่อกฎหมายเข้าแจ้งความต่อเขาและกรรมการบริหารพรรคอีก 2 คน คือ นางจารุวรรณ ศรันย์เกตุ และนายไกลก้อง ไวทยการ ว่าพูดถึงคสช. ในรายการ "คืนวันศุกร์ให้ประชาชน" ของพรรคอนาคตใหม่ ซึ่งออกอากาศบนเฟซบุ๊กเพจของนายธนาธรเอง

นายธนาธรแต่งงานกับ รวิพรรณ จึงรุ่งเรืองกิจ มีบุตรธิดารวมด้วยกัน 4 คน แม้จะไม่มีเวลาใกล้ชิดกับลูกๆ มากนักตั้งแต่ยังเป็นนักธุรกิจจนถึงเมื่อตัดสินใจลงสู่สนามการเมือง แต่ทุกครั้งที่มีโอกาส ธนาธรจะชอบให้ลูกๆ ได้ใกล้ชิดธรรมชาติรอบๆ ตัว เปิดโอกาสให้ ได้เรียนรู้เรื่องต่างๆ ด้วยตัวเอง เขาชอบชวนเด็กๆ เล่นดินโคลน เล่นทราย ปีนต้นไม้ หรือแม้แต่ออกไปเล่นกลางสายฝน ความคิดของเขาคือ อยากให้เด็กๆ ได้ใช้ความคิดสร้างสรรค์ รู้จักและรักสิ่งแวดล้อม เกิดความสงสัยและตั้งคำถาม หาคำตอบ เขาจึงจำเป็นจำกัดการซื้อของเล่นของลูกๆ แต่จะให้อิสระเรื่องหนังสือมากกว่า

นอกจากนี้ ธนาธรมีงานอดิเรกเป็นกิจกรรมผาดโผนต่างๆ มากมาย อาทิ การปีนเขา การพายเรือคายัค วิ่งระยะไกล ขี่จักรยานทางไกล ปีนผา ไตรกีฬา เขาเคยเข้าแข่งรายการต่รางๆ อย่างการวิ่ง 250 กิโลเมตรในทะเลทรายซาฮาร่า เขาเคยเข้าร่วมรายการ 6633 Arctic Ultra มาราธอน 560 กิโลเมตร ในปีพ.ศ. 2558 เส้นชัยคือเส้นอาร์กติก เป็นการแข่งขันที่ผู้แข่งไม่มีตัวช่วยอะไรเลย ต้องแบกอุปกรณ์ยังชีพทุกอย่างไปกับตัวเองตลอดทางที่มีแต่ทุ่งหิมะในอุณหภูมิต่ำสุดที่ -70 องศาเซลเซียส

ในปีนั้นนายธนาธรเป็น 1 ในเพียง 8 คนเท่านั้นที่สามารถจบการแข่งขันลงได้อย่างสมบูรณ์ และได้สร้างประวัติศาสตร์กลายเป็นคนเอเชียคนแรกที่พิชิตรายการนี้สำเร็จ